የቤኒሻንጉል ጉሙዝ ክልል ገዥ ፓርቲ በንፁኃን ላይ ብሔር ተኮር የብቀላ ጥቃት ተፈጽሟል አለ
ሚያዝያ 17 ቀን 2011 ዓ.ም. በመተከል ዞን ዳንጉር ወረዳ አይሲካ ቀበሌ ውስጥ በትራንስፖርት ታሪፍ ውዝግብ መነሻ ተስፋፍቶ የብሔር ገጽታ በመላበስ ለበርካታ ንፀኃን ዜጎች ሕይወት ማለፍ ምክንያት የሆነውን ግጭት በዝርዝር በመገምገም ባለ ዘጠኝ ነጥብ መግለጫ ያወጣው የቤኒሻንጉል ጉሙዝ ሕዝቦች ዴሞክራሲያዊ ፓርቲ (ቤጉሕዴፓ) ሥራ አስፈጻሚ ኮሚቴ፣ በንፁኃን ወገኖች ላይ ብሔር ተኮር የብቀላ ጥቃት መፈጸሙን አስታወቀ፡፡የክልሉ ገዥ ፓርቲ ሥራ አስፈጻሚ ኮሚቴ ሐሙስ ግንቦት 1 ቀን 2011 ዓ.ም. ባወጣው መግለጫ እንዳስታወቀው፣ የቤኒሻንጉል ጉሙዝ ክልላዊ መንግሥት በዳንጉርና በማንዱራ ወረዳዎች የተከሰተውን ችግር በመገንዘብ በወቅቱ ከፍተኛ አመራሮቹን ወደ ቦታዎቹ ልኮ ነበር፡፡ በዚህም መሠረት ከአማራ ክልላዊ መንግሥት አመራሮች፣ ከመከላከያ ሠራዊትና ከሁለቱም ክልሎች የፀጥታ ኃይሎች ጋር በመሆን ግጭቱን በማብረድና ወደ ሌሎች አካባቢዎች እንዳይስፋፋ በተደረገ ጥረት፣ አንፃራዊ መረጋጋት ለመፍጠር መቻሉን መገንዘቡን አስረድቷል፡፡ነገር ግን ድንገት ሳይጠበቅ በአማራ ክልል ጃዊ ወረዳ በሁለት ቀበሌዎች ውስጥ፣ በሦስት አካባቢዎች በሚመሩ የጉሙዝ ብሔረሰብ አባላት ላይ በተሰነዘረ ብሔር ተኮር የበቀል ጥቃት በርካቶች መገደላቸውን አስታውቋል፡፡ ‹‹. . . በብሔር ተኮር የብቀላ ጥቃት ከጥቂት ሕፃናትና በጣት ከሚቆጠሩ አዛውንቶች በስተቀር ራሳቸውን መከላከል የማይችሉበት ሁኔታ ሙሉ በሙሉ በሚባል ደረጃ፣ ቁጥሩን ለመግለጽ በሚያስቸግር መልኩ በርካታ እናቶች፣ ሕፃናትና ጎልማሶች የጅምላ ግድያ የተፈጸመባቸው መሆኑን በግምገማችን ለይተናል፤›› ሲል የቤጉሕዴፓ ሥራ አስፈጻሚ ኮሚቴ ሁኔታውን ገልጾታል፡፡‹‹ይህ ድርጊት በእጅጉ የሚያሳዝን፣ በሕዝቦች አብሮነትና በአገር አንድነት ላይ የተቃጣ፣ በንፁኃን ወገኖች ዕልቂት ርካሽ የፖለቲካ ትርፍ ለማግኘት የሚፈልጉ ቡድኖች፣ ጽንፈኛ ብሔርተኞችና ድብቅ አጀንዳ ያላቸው አክቲቪስት ነን ባዮች ሴራ እንደሆነ በጥልቀት ተረድተናል፤›› ብሏል፡፡በዚህ የተቀነባበረ ወንጀል ውስጥ በቀጥታም ሆነ በተዘዋዋሪ እጃቸው ያለበትን ቡድኖች፣ ግለሰቦችና በማኅበራዊ ሚዲያ ሳይቀር ቅስቀሳ ያደረጉ አክቲቪስቶች ጭምር ለሕግ እንዲቀርቡ በማድረግ፣ የሕግ የበላይነትን ለማስከበር አጥብቆ እንደሚሠራ የሥራ አስፈጻሚ ኮሚቴው በመግለጫው አስታውቋል፡፡ የፓርቲው ሥራ አስፈጻሚ ኮሚቴ በመግለጫው ሌላው ያነሳው ነጥብ አካባቢውን ለማረጋጋት፣ በግጭቱ ምክንያት የተፈናቀሉ ወገኖችን ወደ ቀዬአቸው ለመመለስና ለማቋቋም ከሁለቱ ክልላዊ መንግሥታት፣ ከመከላከያ ሠራዊትና ከፌዴራል መንግሥት ጋር የተጀመረው የጋራ ጥረት እንዲቀጥል ለማስቻል የሚጠበቅበትን ኃላፊነት እንደሚወጣ ነው፡፡ ‹‹በዚህ አጋጣሚ ኅብረተሰቡ በአንዳንድ አካባቢዎች በሚስተዋሉ ትንኮሳዎች ሳይደናገጥ ወደ ቄዬው እንዲመለስ ጥሪያችንን እናስተላልፋለን፤›› ብሏል፡፡ ፓርቲው የሕዝቦች ዴሞክራሲያዊ አንድነት ለአገራዊ ጥንካሬም ሆነ ለጋራ ዕድገትና ተጠቃሚነት መረጋገጥ ወሳኝ መሆኑን እንደሚገነዘብ፣ በሕዝቦች መካከል ለዘመናት ፀንቶ የቆየውን ወንድማዊ ግንኙነትና አንድነት በየትኛውም ዓይነት ምክንያት እንዳይሻክር፣ ይልቁንም በላቀ መተሳሰብና መከባበር ይበልጥ እንዲጎለብት የበኩሉን ኃላፊነት ለመወጣት ዝግጁ መሆኑን አስታውቋል፡፡ በሌላ በኩል በየአስተዳደር ወሰኑ በተደራጀና ባልተደራጀ መንገድ በጦር መሣሪያ የታገዘ ወንጀል የሚፈጽሙ አካላት እየተበከራከቱ መምጣታቸውን በግምገማው በዝርዝር መስተዋሉን የገለጸው ሥራ አስፈጻሚ ኮሚቴው፣ ይህ ዓይነቱ ድርጊት በተግባር በአፋጣኝ ዕርምጃ እስካልተወሰደ ድረስ ወደ ባሰ ችግር እንደሚገባ ከልብ መገንዘቡን በመግለጫው አስታውቋል፡፡ ‹‹በዚህ ረገድ በተለይም ‹መተከል የእኛ ነው› በሚል መፈክር በጥቂት አክቲቪስቶችና ደጋፊዎቻቸው የሚራመደው ሐሳብ የፌዴራል ሥርዓቱን የሚቃረንና የለውጥ ጉዟችንን ለማደናቀፍ የተጠነሰሰ ሴራ እንጂ፣ በየትኛውም መሥፈርት ተቀባይነት የሌለው መሆኑን ለማስገንዘብ እንወዳለን፤›› ብሏል፡፡ ከዚህ በፊት በቤኒሻንጉል ጉሙዝና በኦሮሚያ ክልሎች አዋሳኝ አካባቢዎች የተከሰተውን ግጭት፣ በሁለቱ ክልሎች ጥምረትና በፌዴራል መንግሥት ዕገዛ በማብረድ ተፈናቃዮችን ወደ ነባር መኖሪያቸው መመለስ መጀመሩን መገምገሙን ገልጾ፣ ይኼንንም ጥረት አጠናክሮ ለመቀጠል እንደሚሠራ አስታውቋል፡፡ ‹‹በየአካባቢዎቹ በተከሰቱ ግጭቶችና በደረሱ ጥፋቶች እጅግ ያዘነው መላው የክልላችን ነዋሪ ሕዝብ ላሳየው ብስለት፣ ጨዋነትና አገራዊ ኃላፊነት የሞላበት ትዕግሥት ያለንን ታላቅ አድናቆትና አክብሮት እየገለጽን፣ ለሕዝቦች አንድነትና ለጋራ ሰላም ያሳየውን ድንቅ ተግባር በሌሎች የልማትና የመልካም አስተዳደር ዘርፎችም ይበልጥ አጠናክሮ በማስጠቀጠል በትውልድ የሚዘከር መልካም ታሪክ እንድንሠራ በዚህ አጋጣሚ የአደራ ጥሪያችንን እናስተላልፋለን፤›› ሲል ሥራ አስፈጻሚ ኮሚቴው መግለጫውን ደምድሟል፡፡      